কাব্যগ্রন্থ ও কবিতা-সংকলন মিলিয়ে মোট আটটি কবিতা-বই বেরিয়েছে সিদ্ধেশ্বর সেনের : ‘ঘন ছন্দ মুক্তির নিবিড়’ (১৯৮০, সারস্বত), ‘সিদ্ধেশ্বর সেনের কবিতা ১’ (১৯৮১, পরিচয়), ‘তোমার শুধু মানুষ’ (১৯৮৩, সাহিত্য সমবায়), ‘দীর্ঘায়ু আর অমর তৃষ্ণায়’ (১৯৮৩, পরিচয়), ‘আয়না-আঁটা সপ্ততলা’ (১৯৮৩, নাভানা), ‘সিদ্ধেশ্বর সেনের কবিতা ২’ (১৯৮৪, পরিচয়), ‘পুরাণকল্পে পুনর্বার’ (১৯৮৯, প্রতিক্ষণ) এবং ‘সিদ্ধেশ্বর সেনের কবিতা’ (২০০১)। তাঁর অনুবাদে দেশী-বিদেশী অনেক কবির কবিতার বঙ্গানুবাদ পত্রপত্রিকায় প্রকাশিত হলেও গ্রন্থিত হয়েছে কেবল ভ্লাদিমির মায়াকোভ্স্কির কয়েকটি কবিতা। দীর্ঘ কবিতা ‘ভ্লাদিমির ইলিচ লেনিন’-এর অনুবাদটি একক গ্রন্থ হিসেবে প্রকাশিত হয় সারস্বত লাইব্রেরী থেকে, ১৯৬৯ সালে। আর অন্য কয়েকটি কবিতা গ্রন্থিত হয়েছে ‘মায়াকোভ্স্কির শ্রেষ্ঠ কবিতা’ (১৮১, দে’জ) সংকলনে। এছাড়া সিদ্ধেশ্বর সেনের স্বকণ্ঠে পঠিত স্বনির্বাচিত ১৭টি কবিতার একটি ক্যাসেট প্রকাশিত হয় ২০০০ সালে – বলাবাহুল্য, তাঁর কবিতা-বইগুলির মতো এই ক্যাসেটটিও এখন আর পাওয়া যায় না।